Imtella' April 23, 2021 - Aġġornata 23 Ta' April, 2021 1:22pm Il-Ministeru għas-Saħħa ħabbar li fl-aħħar 24 siegħa nstabu 33 każ biss tal-COVID-19. Dawn iċ-ċifri nstabu minn fost 1,804 swab test. Il-Ministeru għas-Saħħa rrapporta wkoll li bejn ilbieraħ u lllum fiequ 38 persuna, biex issa hemm 513 każ attiv. Fl-24 siegħa mietet anzjana ta' 93 sena bil-COVID-19. B'kollox mill-bidu tal-pandemija mietu 412-il persuna waqt li kienu pożittivi bil-coronavirus. Fir-rigward tat-programm nazzjonali ta' tilqim, aktar minn 96,000 persuna ħadu ż-żewġ d-dożi tat-tilqim. B'kollox sal-bieraħ ingħataw 301,594 doża tat-tilqim. F'konferenza tal-aħbarijiet, is-Supretendent tas-Saħħa Charmaine Gauci spjegat li għaddej tajjeb il-proċess tat-tilqim kontra l-imxija. Spjegat li 93% tan-nies 'il fuq minn 85 sena ħadu t-tilqima. Mil-lum ukoll persuni li għandhom 40 sena jew aktar se jkunu jistgħu jirreġistraw sabiex jieħdu t-tilqima għal kontra l-Covid-19. Fir-rendikont tagħha, Prof Gauci spjegat li bħalissa 74 persuna bil-COVID-19 qegħdin fl-isptarijiet. 8 minnhom jinsabu l-ITU Mater Dei u 8 oħra fl-IDU. Fl-isptar Ġenerali t'Għawdex m'hemm ebda pazjent bil-COVID-19.